stanford-oval/wikipedia huggingface dataset:
גלדיאטור 2
צוות השחקנים

פול מסקל – לוציוס "האנו" ורוס אורליוס, יורש האימפריה הרומית לשעבר, בנם של לוסילה ומקסימוס ואחיינו של קומדוס; שמתגורר עם אשתו בעיירת חוף בנומידיה וחי בנתק מאמו למשך כ-15 שנים. לוציוס נשבה ונלקח חזרה לרומא על ידי הצבא הרומי לאחר שפלשו לביתו, ונאלץ להילחם כגלדיאטור. מסקל מחליף את ספנסר טריט קלארק, שגילם את דמותו של לוציוס בסרט המקורי, אך עדיין מוצג בצילומי ארכיון מתוכו.
פדרו פסקל – גנרל אקסיוס, גנרל רומי שאומן בידי מקסימוס, שמוביל את הצבא הרומי במהלך פלישה בצפון אפריקה, אך עקב חוסר רצונו להילחם עבור הקיסרים וחתירתו תחתם, נאלץ להילחם כגלדיאטור בקולוסיאום. לדברי פסקל, אקסיוס משמש ללוציוס כסמל לכל מה שהוא שונא.
ג'וזף קווין – הקיסר גטה, תאומו של הקיסר קרקלה ושותפו לשלטון. הבמאי רידלי סקוט תיאר את צמד האחים כ"סחורה פגומה מלידה" שנחשבים "כמעט לבני-דמותם של רומולוס ורמוס", שאף נכתבו בהשראה נוספת מצמד החברים ביוויס ובאטהד. מתוך רצון לכבד את ביצועיו של חואקין פיניקס כקומודוס בסרט המקורי ולא לחקות אותם, בחר קווין לשאוב השראה עבור גילום הדמות במקום זאת מדמויותיהם של אוון דאוויאן בגילומו של פיליפ סימור הופמן מ"משימה בלתי אפשרית 3" (2006) וז'אן-בפטיסט זורג בגילומו של גארי אולדמן מ"האלמנט החמישי" (1997). מראהו החיצוני של גטה התבסס על מראהו של ג'ון ליידון.
פרד השינגר – הקיסר קרקלה, תאומו של הקיסר גטה ושותפו לשלטון. לקרקלה יש קוף-מחמד והוא נחשב לפחות יציב-נפשית מאחיו עקב "שחיקה קוגניטיבית" ממנה הוא סובל. מראהו החיצוני של קרקלה התבסס על מראהו של סיד וישס, וקופו-המחמד משמש כעדות ל"התנהגותו המטורפת".
ליאור רז – ויגו, גלדיאטור לשעבר האחראי כעת על אימון וליווי הגלדיאטורים של מקרינוס.
דרק ג'קובי – סנאטור גראקוס, חבר בסנאט הרומי, שמתנגד לשחיתות הגוברת בתוככי חצר הקיסרות. ג'קובי שב לגלם את דמותו מהסרט המקורי.
קוני נילסן – לוסילה, אשתו של אקסיוס ואמו של לוציוס, אותו היא שלחה לנומידיה לאחר מותו של מקסימוס במטרה להגן עליו מפני שחיתותה של רומא. למורת רוחה, נאלצת לוסילה להתרועע בחצר הקיסרות של גטה וקרקלה ולצפות בלוציוס נלחם בקולוסיאום, אותו היא מזהה כבנה. נילסן שבה לגלם את דמותה מהסרט המקורי.
דנזל וושינגטון – מקרינוס, עבד לשעבר האחראי על אורוות גלדיאטורים, שזומם להפיל את הקיסרים-תאומים גטה וקרקלה ולשלוט ברומא. בנוסף, משמש מקרינוס כסוחר נשק וספק מזון ונפט לצבאות באירופה. סקוט תיאר את דמותו כ"די אכזרית" כלפי הגלדיאטורים, כאשר וושינגטון הוסיף כי הוא "רוצה להיות קיסר והוא מוכן לעשות הכל כדי להגיע לשם". סקוט גם תיאר אותו כמעין "גנגסטר" שהתחיל כשבוי מלחמה, הפך לגלדיאטור וזכה בחירותו.
טים מקינרני – תריקס
אלכסנדר קארים – ראווי, גלדיאטור לשעבר שזכה בחירותו ולאחר מכן בחר לשרת כרופא עבור הגלדיאטורים הפצועים של מקרינוס.
רורי מק'קאן – טגולה
אלק אוטגוף – דריוס
יובל גונן – ארישט, אשתו של לוציוס, שנהרגת במהלך הפלישה הרומית לנומידיה.
פיטר מנשה – ראש השבט הנומידי שמשועבד על ידי הצבא הרומי ונאלץ להפוך לגלדיאטור.
מאט לוקאס
יאן גאל – בוסטאר
הפקה > ליהוק

בינואר 2023, נמסר על ליהוקו של השחקן האירי פול מסקל לתפקיד הראשי בסרט; דמותו המבוגרת של לוציוס ורוס, אותו גילם במקור ספנסר טריט קלארק. סקוט לא היה מודע להתפרסמותו של מסקל עד שצפה בארבעת הפרקים הראשונים של המיני-סדרה "אנשים נורמלים", מה שהוביל אותו לצפות בכל שאר פרקי המיני-סדרה ועורר בו רצון ללהק את מסקל עבור הסרט, בתחושה שהוא יכול להיות טוב כמעט כמו קרואו. זמן קצר לאחר מכן, הושלמה כתיבת התסריט של הסרט, ובסופו של דבר ליהק סקוט את מסקל לתפקיד הראשי לאחר שיחת זום קצרה. לאחר ליהוקו, נמסר כי לתפקיד זה נבחנו גם אוסטין באטלר, טימותי שאלאמה, ריצ'רד מאדן ומיילס טלר. מסקל נבחר גם לאחר שהמלהקים דריה צ'רצ'ק ומייקל אירלנד ראו את הופעתו במחזה "חשמלית ושמה תשוקה" בתיאטראות וסט אנד, בטענה ש"הנשים בקהל [היו] קולניות מאוד" כאשר הוריד את חולצתו. מסקל עצמו היה מעוניין להצטרף לצוות השחקנים לאחר שראה את הסרט המקורי כשהיה בן 13 עם אביו והוזמן לארוחת בוקר על ידי המפיקים לוסי פישר ודאגלס ויק, שהודיעו לו על תהליך הליהוק לסרט ההמשך; פישר וויק אף סיפרו לסקוט על יכולותיו הפיזיות של מסקל עקב משחקי כדורגל בצעירותו. סקוט מצא דמיון מדהים בין מסקל לריצ'רד האריס, שגילם את דמותו של מרקוס אורליוס בסרט המקורי, ובחר ללהקו על אף מעמדו ככוכב חדש, באמתלה שהוא הביא לעליית קרנם של סיגורני ויבר ובראד פיט כשליהק אותם לסרטיו "הנוסע השמיני" (1979) ו"תלמה ולואיז" (1991), בהתאמה. במטרה להתכונן לתפקיד, נמנע מסקל מיצירת קשר עם קרואו על מנת להימנע מצופים שיגדירו את הקריירה שלו על פי הסרט, התאמן פיזית, אכל בטטות ובשר בקר במטרה להעלות 18 קילו של מסת שרירים ונעזר בלימודי ההיסטוריה הרומית שלמד בצעירותו, בנוסף לתרגול כוריאוגרפיית לוחמה פיזית, לוחמת חרבות ואימוני רכיבה על סוסים.
במרץ 2023, נמסר על ניהול משא ומתן מצדו של בארי קיוגאן על גילום דמותו של הקיסר גטה, שעתיד לשמש כאנטגוניסט הראשי; בנוסף לליהוקו של דנזל וושינגטון לצוות השחקנים. באפריל 2023, נמסר כי קוני נילסן ודג'ימון הונסו ישובו לגלם את דמויותיהם של לוסילה וג'ובה מהסרט המקורי, בהתאמה, בעוד שאושר ליהוקו של קיוגאן לגילום דמותו של גטה, ונמסר על ליהוקו של ג'וזף קווין לגילום דמותו של הקיסר קרקלה, אחיו של גטה. במאי 2023, נמסר על ליהוקם של פדרו פסקל, מיי קלמאווי, ליאור רז, פיטר מנסה ומאט לוקאס לתפקידים שטרם פורסמו; עוד נמסר כי ניהול משא ומתן מצד פרד השינגר על גילום דמותו של גטה לאחר שקיוגאן נאלץ לעזוב בעקבות אילוצים בלוח הזמנים שלו, וכי דרק ג'קובי ישוב לגלם את דמותו של סנאטור גראקוס מהסרט הראשון. בדומה למסקל, עבר פסקל אימונים אינטנסיביים עבור גילום דמותו, דבר אותו תיאר כמאתגר, אך גם כ"חוויה המרגשת ביותר" בקריירה שלו עקב התבגרותו בצל סרטיו של סקוט. ביוני 2023, אושר ליהוקו של השינגר לצוות השחקנים. בדצמבר 2023, הודיע הונסו על פרישתו מהפקת הסרט, על אף שהיה שהיה מעורב בה בתחילה, עקב אילוצים בלוח הזמנים שלו. בדומה להונסו, נאלצה גם קלמאווי לפרוש והוחלפה על ידי השחקנית יובל גונן.
הפקה > צילומים

בדצמבר 2022, נמסר כי צילומי הסרט עתידים להתחיל במאי 2023, ולהתקיים בוורזאזאת, מרוקו. בניית הסטים החלה באפריל 2023. לבסוף, החלו צילומי הסרט ביוני 2023, ונמסר כי צילומים נוספים יתקיימו במלטה ובבריטניה במהלך ארבעת החודשים הבאים. תאונת שריפה שאירעה במהלך הצילומים ב-7 ביוני פצעה שישה אנשי צוות. בנוסף, ביולי 2023 נמסר על השבתת הצילומים בעקבות שביתת אמני הטלוויזיה והרדיו. עבור סצנת הקרב עם הקרנף, נוצר מודל בגודל אמיתי של קרנף בהדפסה תלת-ממדית שנשלט על ידי שלט רחוק, אך צילומי הסצנה עצמה ארכו כיומיים-שלושה והשפיעו פיזית על מסקל בשל הטמפרטורה בעת הצילומים. לאחר סיום השביתה בנובמבר 2023, התחדשו צילומי הסרט ב-4 בדצמבר במלטה, והסתיימו ב-17 בינואר 2024. בנוסף לכך, התקיימו צילומי השלמה ביוני 2024 בסאות' דאונס.
הפקה > מימון

באוגוסט 2023, דווח על ידי "Times of Malta" כי ממשלת מלטה עתידה לשלם 46,653,961 יורו לחברת הבת של אולפני "פרמאונט" המפיקה את הסרט, ובכך "תשבור את שיא הסיוע הממלכתי הגדול ביותר לסרט קולנוע באיחוד האירופי".
מוזיקה

בינואר 2024, נחשף כי על הלחנת הפסקול עבור הסרט הופקד המלחין הארי גרגסון-ויליאמס; תפקיד אותו מילאו במקור הנס צימר וליסה ג'ררד בהפקת הסרט המקורי. צימר עצמו החליט שלא לשוב להפקת הסרט מכיוון שביקש להימנע מחזרתיות על עבודתו מהסרט המקורי; אך בריאיון ל-"Curzon", ציין כי הסרט נמצא "בידיים ממש טובות" עם גרגסון-ויליאמס, שהתחיל את הקריירה שלו כעוזרו.
עבור הלחנת הסרט, כתב גרגסון-ויליאמס 100 דקות של פרטיטורה מקורית, בנוסף לשימוש במספר מהסממנים המוזיקליים של צימר וג'ררד מהסרט המקורי.
הפצה

הסרט עלה לאקרנים ברחבי העולם, כולל בבריטניה, ב-15 בנובמבר 2024, והוא עתיד לעלות לאקרנים בארצות הברית ובקנדה ב-22 בנובמבר 2024, בהפצת "סרטי פרמאונט". "סרטי יוניברסל" סירבה לממן את הפקת סרט ההמשך או להפיץ אותו בשווקים בינלאומיים כפי שעשתה עבור הסרט המקורי, והותירה רק את "סרטי פרמאונט" כמפיצה בינלאומית. בישראל, אוסטרליה וניו זילנד, הסרט עלה לאקרנים ב-14 בנובמבר 2024, לאחר בכורת הסרט העולמית בסידני ב-30 באוקטובר 2024; על אף שבמקור התעתד הסרט לעלות לאקרנים ברחבי העולם ב-22 בנובמבר 2024.
ב-1 ביולי 2024, הוכרז כי עליית הסרט לאקרנים תתקיים במקביל לעליית העיבוד הראשון בדואולוגיה שהופקה על פי המחזמר "מרשעת", שעלייתו לאקרנים הוקדמה מ-27 בנובמבר במטרה להימנע מתחרות מול "מואנה 2". דיווח זה עורר ספקולציות בדבר התעוררות טרנד דומה לשל טרנד הברבנהיימר, שנבע מכך ששני הסרטים "ברבי" ו"אופנהיימר הופצו זה לצד זה ב-21 ביולי 2023. ב-10 ביולי 2024, כינה מסקל את הפצת שני הסרטים יחד כ"תופעת הגליקד (Glicked; מאנגלית)" והביע את תמיכתו בצפיית שני הסרטים כדאבל פיצ'ר, באומרו: ”זה יהיה מדהים כי אני חושב שהסרטים לא יכלו להיות יותר הפכים קוטביים אחד מהשני. זה עבד בהקשר הזה בעבר, אז אני מחזיק אצבעות לכך שאנשים יצאו ויצפו בשני הסרטים בסוף השבוע הפותח.”
בדומה לסרט המקורי, קיבל הסרט דירוג R על ידי איגוד הקולנוע בשל "אלימות עקובה מדם". בניגוד לסרטים אחרים שלו, הצהיר סקוט הצהיר כי הסרט לא יקבל "גרסת במאי" משלו, מכיוון שקיבל את הזכות לקבל את הגרסה הסופית שלו כפי שרצה ולהשמיט מספר סצנות כראות עיניו במהלך הצילומים, כך שלא היה צריך לעשות זאת לאחר שסיים את צילומי ועריכת הסרט.
הפצה > שיווק

תמונות ראשונות מתוך הסרט, שהוצגו במהלך כנס הסינמקון 2024 בלאס וגאס כללו סצנות של ג'וזף קווין בלבוש מלא בתור הקיסר גטה עם אגודלו כלפי מטה לציון גורלם של גלדיאטורים מובסים, עם קוני נילסן לצדו ברקע. ביוני 2024, הציג סקוט קליפ מורחב מתוך הסרט בהשתתפות דנזל וושינגטון, פול מסקל, פדרו פסקל, נילסן וקווין.
כרזת הסרט הרשמית הופצה ב-8 ביולי 2024, לצד קדימון רשמי שהופץ יום למחרת. על פי הדיווחים, הקדימון צורף גם להקרנות הסרט "דדפול & וולברין" (2024), שעלה לאקרנים ב-26 ביולי 2024. ג'ניפר אואלט מ-Ars Technica ציינה על דיווח זה כי הקדימון מצביע על כך שהסרט "מבטיח להיות חגיגה ויזואלית באותה המידה, שכן הוא מכיל יבול חדש של שחקנים (בתוספת מספר פרצופים מוכרים) בלחימה על עתידה של רומא". במקום להשתמש בתזמורת, נעשה שימוש בקדימון בשיר "No Church in the Wild" מאת ג'יי זי וקניה ווסט, בחירה שעוררה תגובת נגד בקרב מעריצי הסרט.[דרושה הבהרה] חלק מהמעריצים הצדיקו בחירה זו בהשוואה לבחירת הקדימון של הסרט המקורי להשתמש בשיר "Bawitdaba" מאת קיד רוק. לאחר הפצת הקדימון השני, מתח אדם בנץ מהאתר "Screen Rant" ביקורת על האופן שבו הקדימון קלקל את הטוויסט בהיותו של מקסימוס אביו הביולוגי של לוציוס; בעוד שתאוריית מעריצים זו רווחה מאז הפצת הסרט המקורי, בנץ ציין את הבחירה לחשוף זאת בקדימון "מפוקפקת", שכן לטענתו גילוי זה היה יכול היה להשפיע רגשית על קהל הצופים כפי שהשפיע על מסקל כשגילה על הקשר של דמותו למקסימוס.
ביום הראשון לעונת ה-NFL לשנת 2024, הכריזו "סרטי פרמאונט" ו"פפסי" הכריזו על קמפיין לקידום את הסרט בחסות המשקה. בסדרה של פרסומות עבור הקמפיין, הופיעו כוכבי הפוטבול ג'וש אלן, דריק הנרי, ג'סטין ג'פרסון וטרוויס קלסי כגלדיאטורים, בעוד שמייגן די סטליון הופיעה בתור הקיסרית מייגן.
ב-4 באוקטובר 2024, קידום ההיאבקות המקצועית היפנית "New Japan Pro-Wrestling" הודיעה כי הפקת הסרט תתן חסות לאירוע "King of Pro-Wrestling" של אותה שנה, שיתקיים ב-14 באוקטובר 2024.
ב-1 בנובמבר 2024, הופיע כדורגלן העבר פרנצ'סקו טוטי כסנטריון רומי בכנס "Lucca Comics & Games 2024", במטרה לקדם את הסרט בבתי הקולנוע האיטלקיים.
ביקורות > בקופות

בארצות הברית ובקנדה, עתיד הסרט להכניס כ-42–47 מיליון דולר בסוף השבוע הפותח שלו על פי קוורום שנערך בנושא, כשמנגד מוערך על ידי "Boxoffice Pro" כי הוא עתיד להכניס בין 60–80 מיליון דולר. הסרט עתיד לעלות לאקרנים לצד הסרט "מרשעת", בתופעה שהושוותה לתופעת הברביהיינמר משנת 2023 בשל קהל יעד הצופים המנוגד של שניהם.
ביקורות > תגובת הקהל

באתר הביקורות "Rotten Tomatoes", קיבל הסרט את הציון 77% על בסיס 113 ביקורות חיוביות, עם דירוג ממוצע של 6.8/10. בקונצנזוס האתר נכתב כי: ”כשהוא מהדהד את קודמו תוך כדי קידום ספורט הדמים והסנדלים, "גלדיאטור 2" הוא אקסטרווגנזת אקשן ששואבת הרבה מכוחה וכבודה מהופעתו גונבת הסצנות של דנזל וושינגטון.” "Rotten Tomatoes" דיווחה בנוסף כי המבקרים שיבחו את סצנות הפעולה, ביצועי השחקנים, עלילת הסרט ואת הוויזואליה של ההפקה, אך כי מנגד היו שטענו שהוא "דומה מדי לקודמו מבחינה עלילתית". באתר הביקורות המשוקללות "Metacritic", קיבל הסרט את הציון 67/100 על בסיס 34 ביקורות, דבר המצביע על ביקורות "חיוביות לרוב".
הביקורות המוקדמות מהקרנתו הראשונה של הסרט, שהתקיימה בלוס אנג'לס ב-18 באוקטובר 2024, היו חיוביות. המבקרים שיבחו את מלאכת הבימוי של סקוט, את הסטים, סצנות הקרב ואת ביצועיהם של מסקל וושינגטון, וציינו שסקוט וושינגטון יכולים להיות מועמדים לפרסי האוסקר, אם כי מנגד ציינו מספר מבקרים כי לסרט חסר "פאנץ' רגשי" בהשוואה לסרט המקורי. מבקר הקולנוע סקוט מנזל ציין כי מדובר בסרט הטוב ביותר של סקוט מאז "להציל את מארק וואטני" (2015), וכי מדובר ב"מחזה אקשן גדול, עקוב מדם וקשוח" המתבסס על מורשתו של הסרט המקורי.
פרסים ומועמדויות

| פרס | תאריך | קטגוריה | עבור | תוצאה | מקור |
| --- | --- | --- | --- | --- | --- |
| פרס המוזיקה במדיה של הוליווד | 20 בנובמבר 2024 | פרטיטורה מקורית - סרט עלילתי | הארי גרגסון ויליאמס | מועמדות |  |
| פרס גלובוס הזהב | 5 בינואר 2025 | שחקן המשנה הטוב ביותר בסרט | דנזל וושינגטון | מועמדות |  |
| פרס גלובוס הזהב | 5 בינואר 2025 | הישג הבוקס-אופיס הקולנועי | "גלדיאטור 2" | מועמדות |  |
| פרס סטלייט | 26 בינואר 2025 | השחקן הטוב ביותר בתפקיד משנה | דנזל וושינגטון | מועמדות |  |
| פרס סטלייט | 26 בינואר 2025 | הצילום הטוב ביותר | ג'ון מתיסון | מועמדות |  |
| פרס סטלייט | 26 בינואר 2025 | עריכת הסרט הטובה ביותר | סם רסטיבו וקלייר סימפסון | מועמדות |  |
| פרס סטלייט | 26 בינואר 2025 | עיצוב התלבושות הטוב ביותר | דיוויד קרוסמן וג'נטי ייטס | מועמדות |  |
| פרס סטלייט | 26 בינואר 2025 | עיצוב ההפקה הטוב ביותר | ארתור מקס (מעצב הפקה); ג'יל אזיס ואלי גריף (מעצבי תפאורה) | זכייה |  |
| פרס סטלייט | 26 בינואר 2025 | הסאונד הטוב ביותר (עריכה ומיקס) | סטפן בוכר, מתיו קולינגה, פול מאסי ודני שיהאן | מועמדות |  |
| פרס סטלייט | 26 בינואר 2025 | האפקטים הוויזואליים הטובים ביותר | מארק באקובסקי, ניל קורבולד, ניקי פני, ופייטרו פונטי | זכייה |  |
דיוק היסטורי

במציאות, מקרינוס היה פרפקט פרטוריאני ממוצא ברברי מצפון אפריקה שהפך לקיסר רומי בשנת 217 לספירה לאחר שקשר קשר נגד קרקלה ורצח אותו. גם דמותה של לוסילה מבוססת על דמות היסטורית אמיתית, שהייתה בתו של מרקוס אורליוס ואשתו של לוציוס ורוס. אחד מבניהם נקרא לוציוס ורוס השני. בנוסף לכך, דווח כי לא נמצא תיעוד היסטורי אודות גנרל רומי בשם מרקוס אקסיוס.
עתיד

בספטמבר 2024, חשף סקוט את פיתוחו של תסריט לסרט שלישי, וכי הפקתו תהיה תלוי במידת הצלחתו של הסרט בקופות. עוד הצהיר סקוט כי עלילת סרט ההמשך הפוטנציאלי תמשיך לעקוב אחר הרפתקאותיו של לוציוס ורוס, ותחקור את משקל האחריות המוטלת עליו כעת למורת רוחו. בשלהי החודש, הצהיר סקוט כי הסרט נמצא בשלבי פיתוח מוקדמים ונועד להיות הפרויקט הבא עליו הוא עובד, אם כי באוקטובר 2024, הוא הצהיר בפני "הניו יורק טיימס" כי הפרויקט הבא שלו יהיה סרט ביוגרפי אודות קורותיהם של להקת "בי ג'יז".
תסמונת טרנר

| --- | --- |

 תחום:  הפרעות כרומוזומליות
 קישורים ומאגרי מידע
 eMedicine:  949681 
 MeSH:  D014424
 סיווגים
 ICD-10:  Q96
 ICD-11:  LD50.0 
 
תסמונת טרנר (באנגלית: Turner Syndrome) היא משפחה של הפרעות גנטיות המופיעה אצל אחת מכל 2,500 נשים. התסמונת נגרמת בשל מונוזומיה, חוסר מלא או חלקי של אחד מכרומוזומי המין X.
על גבי כרומוזום X נמצאים גנים רבים וחשובים, ולכן מחסור בו הוא פגיעה רב-מערכתית. המאפיינים העיקריים של התסמונת הם קומה נמוכה, שחלות שלא נוצרו, וסימני מין נשיים שאינם מפותחים היטב. אצל חלק מהחולות מאבחנים בעיות במערכת הלב, המערכת ההורמונלית, השלד, הכליות, והשמיעה. בישראל כ-1,600 חולות בתסמונת. האגודה הישראלית לתסמונת טרנר שנוסדה בשנת 1990 מאגדת חלק מהחולות בישראל ופועלת למענן.
סימנים אופייניים (פנוטיפים) לתסמונת טרנר

בסוגריים שיעור החולות הסובלות מסימן זה.
מראה חיצוני
צוואר קצר ומעובה (25%)
קו שיער אחורי נמוך (40%)
נפיחות בידיים וברגליים בשל גודש בדרכי הלימפה (20%)
אוזניים: שינויים במבנה האפרכסת, דלקות אוזניים (80%)
ירידה בשמיעה עקב פגיעה עצבית בעצב השמיעה (50%–70%)
רווח בין העיניים מוגדל מעל הנורמה.
שלד
קומה נמוכה (100%)
אוסטאופורוזיס (50%)
פרקי אצבעות קצרים (35%)
פה: חיך גבוה, לסת תחתונה קטנה, שיניים צפופות (35%)
חזה: רחב, שקיעת עצם החזה
פרקים: זווית רחבה בין זרוע לאמה (40%)
מערכת הרבייה
חוסר תפקוד של השחלות, עקרוּת.
מערכת הלב וכלי הדם
לחץ דם גבוה (25%–40%)
שני עלים במסתם אבי העורקים (33%)
היצרות אבי העורקים (5%)
צניחת המסתם המיטרלי (25%)
לב שמאלי קטן, היצרות מסתם ריאתי
מערכת השתן
מערכת צינורות מאספים כפולה, מנח לא תקין של הכליה (20%)
כליה בצורת פרסה (15%)
הרחבת אגן הכליה והצינורות המאספים (10%)
סיכון לזיהומים חוזרים בדרכי השתן.
המערכת ההורמונלית
תת-פעילות של בלוטת התריס (20%–30%)
נוגדנים נגד בלוטת התריס (מחלת השימוטו) (50%–60%)
סוכרת – אי-סבילות לסוכר (25%–60%)
אטיולוגיה

בכל אחד מתאי הגוף בבני אדם יש באופן נורמלי 23 זוגות כרומוזומים. 22 זוגות הם כרומוזומים אוטוזומיים וזהים במספרם אצל גברים ונשים, וזוג נוסף של כרומוזומי המין X ו–Y האחראים על ההבדלים בין נשים וגברים. לנשים יש 22 זוגות אוטוזומים וזוג כרומוזומי X (סה"כ 46 כרומוזומים). לגברים יש 22 זוגות אוטוזומים, כרומוזום X וכרומוזום Y. (סה"כ 46 כרומוזומים).
תאי המין – תא הביצית ותא הזרע – מכילים מחצית ממספר הכרומוזומים (כלומר, הם הפלואידיים). תא ביצית מכיל 22 אוטוזומים וכרומוזום X. תא זרע מכיל 22 אוטוזומים וכרומוזום X או Y (מחצית מתאי הזרע מכילים כרומוזום X ומחציתם האחרת מכילים כרומוזום Y).
כתוצאה מתקלה בחלוקה בזמן השלב הראשון או השני של המיוזה, אובד אחד מכרומוזומי ה-X במלואו או בחלקו. התקלה עלולה להתרחש בתאי המין של האב או של האם, וכן אחרי ההפריה. סוגי הטרנר העיקריים שניתן לאבחן הם:
אובדן מלא של אחד מכרומוזומי ה-X. מסמנים את הקריוטיפ בצורה 45XO. זאת הצורה הכי נפוצה של התסמונת. ב-75%–85% מהמקרים של טרנר מלא נמצא שכרומוזום ה-X היחיד הגיע מהאמא, כלומר, התקלה בחלוקה הייתה בתאי המין של האבא.
אחת הזרועות של הכרומוזום אובדת, והזרוע השנייה מכפילה את עצמה. סוג כזה של הפרעה מכונה איזוכרומוזום ומסומן בצורה (46Xi(Xq.
חלק מכרומוזום ה-X אובד במקומות שונים. מסמנים את הקריוטיפ הזה (46Xdel(X.
כרומוזום ה-X נשבר בשני מקומות, והקצוות השבורים נצמדים ליצירת מעין טבעת. מסמנים את הקריוטיפ הזה (46Xr(X.
לפעמים מוצאים מערך כרומוזומים אחד בחלק מהתאים, ומערך כרומוזומים שונה בשאר התאים. מצב כזה קורה כאשר התקלה בחלוקה מתרחשת אחרי ההפריה, והיא נקראת מוזאיקה. המוזאיקה הכי נפוצה היא שילוב של שני כרומוזומי X בחלק מהתאים, וכרומוזום X אחד בשאר התאים. את המוזאיקה הזאת מסמנים בצורה 45X0/46XX. מוזאיקה נפוצה אחרת היא 45X0/47XXX. ככל שאחוז התאים הבריאים בגוף גדול יותר, התסמונת מתבטאת בצורה קלה יותר.
מקרה מיוחד הוא קריוטיפ של 45XO/46XY. במוזאיקה כזאת, הפנוטיפ יכול להיות של נקבה עם תסמונת טרנר, אבל ייתכן גם פנוטיפ של זכר בריא או אינטרסקס בדרגות שונות.
להבדיל מתסמונת טרנר שבה אובד כרומוזום הזוויג X בנקבה, לא ייתכן מצב נגדי שבו אובד כרומוזום ה-X בזכר וקיים כרומוזום Y בלבד, מכיוון שמצב כזה לא מאפשר התפתחות של חיים אנושיים. עובר עם קריוטיפ של 45YO ימות זמן קצר מאוד אחרי ההפריה.
| סוג הקריוטיפ | אבחון טרום-לידתי | אבחון אחרי הלידה |
| --- | --- | --- |
| 45,X | 64% | 47% |
| 45,X/46,XX | 22% | 17% |
| 45,X/46,XX, i(Xq);   46,X,i(Xq)   45,X/46,X,i(Xq)/47,X,i(Xq),i(Xq)  | 4% | 12% |
| 45,X/46,X,del(X);  46,X,del(X) | 7% | 8% |
| 45,X/46,XX/47,XXX;   45,X/47,XXX;   45,X/46,XX/47,XXX/48,XXXX | 2% | 5% |
| 45,X/46,X,r(X) | <1% | 6% |
| 45,X/46,XY |  | 3% |
| מקרים אחרים שבהם נמצא כרומוזום Y  |  | 3% |
אפידמיולוגיה

תסמונת טרנר היא אחת ההפרעות הגנטיות הנפוצות ביותר, ומאבחנים אותה ב-3% מהעוברים, אך רק 1% מהעוברים האלו שורדים עד הלידה. 7%–10% מכלל ההפלות הטבעיות הן תוצאה של תסמונת טרנר. במחקר אחד בוצעה בדיקת סיסי שליה בשבוע ה-11 להיריון, ונמצא ששכיחות תסמונת טרנר היא 392 לכל 100,000 עוברים ממין נקבה. בשבוע ה-16 להיריון בוצעה בדיקת מי שפיר, והשכיחות יורדת ל-176 לכל 100,000 עוברים. רוב ההפלות של עוברים עם טרנר מתרחשות בשליש הראשון של ההיריון. בזמן הלידה, מוסכם שהשכיחות היא 50 לידות של ולדות חיים ממין נקבה לכל 100,000 לידות.
גורמי הסיכון ללידת תינוקות עם תסמונת טרנר עדיין לא ברורים. ידוע שגיל אימהי מתקדם בזמן ההיריון מגדיל את הסיכון להופעת פגמים גנטיים, אך הדבר לא הוכח בוודאות לגבי תסמונת טרנר. כמו כן, לא נמצא קשר בין הופעת תסמונת טרנר לאלכוהוליזם בקרב ההורים.
היסטוריה

התסמונת נקראת על שם ד"ר הנרי טרנר (אנ'), אנדוקרינולוג מאוקלהומה. בעבודתו משנת 1938 הוא דיווח על 7 בנות בגילאי 15–23 שהופנו אליו בשל קומה נמוכה וחוסר התפתחות מינית. ד"ר טרנר ניסה לטפל בבנות בחומר שהופק מבלוטת יותרת המוח אך ללא הצלחה. באירופה, התסמונת נקראת גם Ullrich-Turner או Bonnevie-Ulrich-Turner מתוך הוקרה לרופאים האירופאים שתיארו מקרים דומים עוד לפני כן. המקרה הראשון של קריוטיפ 45X0 פורסם בשנת 1959 על ידי ד"ר צ'ארלס פורד ועמיתיו בהרוואל-אוקספורדשייר שבלונדון. החולה הייתה נערה בת 14 שהראתה סימנים אופייניים לתסמונת טרנר.
בעיות שדורשות תשומת לב מיוחדת > מערכת הלב וכלי הדם

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
בעיות שדורשות תשומת לב מיוחדת > מערכת השלד

התפתחות נורמלית של השלד מושפעת מגורמים רבים, בעיקר הורמנליים. עצמות הראש, הצוואר והחזה של בנות עם טרנר הן בגודל תקין, אבל הזרועות והרגליים קצרות מהרגיל. הגובה הממוצע של בנות שלא טופלו בהורמוני גדילה הוא כ-20 ס"מ פחות מבנות אחרות בקבוצת הביקורת המתאימה. כבר בזמן ההיריון מבחינים בפיגור מסוים בגדילה, וגם בזמן הילדות קצב הצמיחה הוא נמוך. קפיצת הגדילה שמאפיינת את גיל ההתבגרות כמעט שאינה קיימת. האצבע הרביעית ביד וברגל יכולה להיות קצרה מהרגיל. בגלל המחסור באסטרוגן יש סיכוי מוגבר לאוסטאופורוזיס ועקמת. הסיכוי לשברים בעצם גם גבוה יותר.
מחקרים גנטיים בודדו את הגן SHOX שנמצא באזור הפסאודו-אוטוזומאלי (אנ') של כרומוזום ה-X וכרומוזום ה-Y. הגן הזה אחראי, בין השאר, להתארכות העצמות הארוכות. לבנות עם טרנר יש רק עותק אחד של הגן הזה, מה שמסביר חלק מהבעיות במערכת השלד.
אבחון

תסמונת טרנר ניתן לאבחן עוד בשלב הטרום-לידתי על ידי בדיקת סיסי שליה או בדיקת מי שפיר. הרופא ימליץ על בדיקה כזאת אם יתגלו בבדיקת אולטרה סאונד ממצאים מחשידים כמו ציסטות גדולות או הצטברות נוזלים בבטן. הבדיקה לאבחון טרנר נקראת בדיקת קריוטיפ. בבדיקה הזאת מנתחים את המבנה הכרומוזומלי של כ-30 תאי לימפוציטים. לפעמים משתמשים בחומר הגנטי המופק בביופסיית עור או מהרוק. התוצאות מגיעות מהמעבדה אחרי שבוע. אם נדרשת תשובה דחופה, מבצעים בדיקה שנקראת היברידיזציה באתר שמחזירה תשובה אחרי 24 שעות.
אבחון מאוחר של טרנר אינו נדיר. מחקר אחד הראה שעוברות בממוצע 7 שנים מהרגע שהילדה מפסיקה לגבוה באופן תקין ועד הרגע שבו היא מאובחנת בוודאות. לפעמים מגלים את התסמונת רק בגיל ההתבגרות, כשהנערה מבררת את הסיבה שהמחזור לא הגיע. במקרים אחרים, התסמונת מאובחנת אצל נשים מבוגרות שמתקשות להיכנס להיריון.
טיפול ומעקב > מעקב ובדיקות שגרתיות

המעקב הרפואי אצל בנות עם טרנר יכלול בדרך כלל:
עד גיל הבגרות, מעקב גדילה שכולל גובה ומשקל. אצל ילדות קטנות ימדדו גם אורך והיקף ראש.
עד גיל 18, צילום כף יד לקביעת גיל עצמות.
בדיקת אקו לב ואק"ג לשלילת מומים מולדים בלב.
בדיקת אולטרה סאונד של הבטן לשלילת בעיות בכליות.
בדיקת שמיעה תקופתית.
החל מגיל 4, בדיקה לשלילת כרסת (צליאק).
החל מגיל 7, בדיקה אצל אורטודנט על מנת לשלול פגמים מבניים בעצם הלסת.
מעקב לחץ דם.
בדיקה של הורמוני בלוטת התריס.
בדיקה של אנזימי כבד בדם. אם הערכים גבוהים במשך יותר מחצי שנה, לבצע אולטרה סאונד של הכבד.
בדיקת גלוקוז בצום לשלילת סוכרת.
אצל מבוגרות, בדיקת צפיפות עצם.
טיפול ומעקב > טיפולים נפוצים

טיפול בהורמון גדילה יכול להוסיף 5–10 סנטימטר לגובה הסופי. את הטיפול מתחילים בגיל המוקדם של 12–24 חודשים, ומסיימים אותו כשגיל העצמות הוא 14. הטיפול בהורמוני הגדילה כלול בסל הבריאות בהתוויה לטרנר, בכפוף לאישור ועדה מיוחדת של משרד הבריאות. לפעמים משלבים גם טיפול בסטרואיד בשם oxandrolone או Oxandrin.
בגיל ההתבגרות מתחילים טיפול בהורמון אסטרוגן. טיפול זה משרה התבגרות, וסימני המין הנשיים מתחילים להתפתח. במקביל מבצעים בדיקות אולטרה סאונד של הרחם. ברגע שהרחם מגיע לגודל המתאים, מוסיפים טיפול בפרוגסטרון, ומופיע דימום דמוי וסת. הטיפול באסטרוגן נמשך עד גיל מבוגר על מנת לשמור על צפיפות תקינה של העצם ולמנוע מחלות לב.
אם נמצא כרומוזום Y בחומר הגנטי, יש סיכון גבוה להיווצרות גידולים מסוג של גונדובלסטומה. ולכן, נהוג לכרות את הגונדות מייד לאחר האבחנה הגנטית.
בגיל מבוגר שוקלים תוספת של סידן וויטמין D על מנת לשמור על משק סידן תקין, ועל ידי כך להקטין את הסיכון לאוסטאופורוזיס.
נשים ונערות שסובלות מתסמונת טרנר מוטרדות מבעיות הפוריות, הגובה הנמוך וחוסר ההתפתחות המינית. תמיכה פסיכו-סוציאלית מתאימה חייבת ללוות את הטיפול הרפואי בכל גיל.
ביבליוגרפיה

http://www.dshs.state.tx.us/birthdefects/risk/risk25-turner.shtm
Epidemiological, endocrine and metabolic features in Turner syndrome
Turner Syndrome: Diagnosis and Management
ראו גם

אינטרסקס
תרומת ביציות
אי פיריון
הערות שוליים

↑  Claus Højbjerg Gravholta, Svend Juulb, Rune Weis Naeraac and Jan Hansen, Morbidity in Turner Syndrome. Journal of Clinical Epidemiology 1998;51: 147-158.
↑  Susan Kagan-Krieger, Peter Selby, Sunita Vohra, and Gideon Koren, Paternal Alcohol Exposure and Turner Syndrome. Alcohol and Alcoholism 2002;37:613-617.
| --- | --- |
בקרת זהויות :  NLI: 987007558298005171  GND: 4186484-0  LCCN: sh85138930  NDL: 01112797  NKC: ph118153 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
תצלום קריוטיפ של 45X0